În minutul 25 al derby-ului Dinamo - Craiova, Eugen Neagoe şi-a pierdut cunoştinţa.

Update 22:22 Adrian Pigulea a venit cu Eugen Neagoe cu salvarea la spital. El este omul prin care familia tine legatura cu antrenorul dinamovist

Update 22:00 Reporterii Telekom Sport confirmă că tehnicianul lui Dinamo şi-a revenit şi că situaţia este temporar sub control. Urcat în Salvare, Neagoe a redevenit conştient. A fost transportat de urgenţă la spital, acolo unde şi-a revenit. Neagoe comunică acum cu doctorii şi starea sa este una bună! Primul diagnostic este tulburare gravă de ritm cardiac. Neagoe rămâne sub supraveghere medicală strictă.

Ambulanţa a intrat imediat pe gazon şi a ajuns la banca de rezerve a dinamoviştilor. Tehnicianul formaţiei din Şoseaua Ştefan cel Mare a avut nevoie de resuscitare chiar pe stadion.

Imaginile şocante au arătat fotbaliştii dinamovişti îngroziţi.

Din sursele Telekom Sport, medicii au folosit defibrilatorul şi i-au făcut masaj cardiac. Fanii ”câinilor” i-au oferit aplauze tehnicianului căruia în minutul 1 i s-a strigat deja demisia.

Fanii Craiovei i-au strigat numele antrenorului de la Dinamo. În vârstă de 51 de ani tehnicianul lui Dinamo a evoluat pentru Universitatea Craiova între 1986 şi 1991, dar şi între 1991 şi 1993 şi 1999-2000. Ca antrenor şi-a făcut debutul chiar pe banca Universităţii Craiova.